Ses zuighe et no ischis guvernare

Ses zuighe et no ischis guvernare,
comente custu postu has azzettadu?
Si ses vivend’in totu irreguladu,
ite regula a nois has a dare?

Iscas unu zuighe, ite persone,
figurat in sa sedia baronale?
A su matessi conte est uguale
et hat tota sa giurisdissione,
poto narrer edducas cun rejone
che homine firmu devet figurare.

Cal’est cussa firmesa disizada
ch’has usadu cun nois cumandende?
Cando giustissia semus ispettende
b’intrat s’impignu et benit cambiada,
ducas sa sedia s’idet occupada
da unu chi non l’ischit occupare.

Su cannonadu nostru, ite faina!
pro te che l’hant pigadu a chimbe soddos,
et tue aggiudendedi a sos coddos
unu fiascu chi paret mesina!
Già chi ses gai una bona chintina
de cubas ti faghimus regulare.

Modera finalmente sa passione
chi cun su missu tenes in bidea,
unu che tue paret cosa fea
andar’unidu cun cussa persone;
firmesa impara, honora su barone
si cheres su trienniu accabbare.